

PROJEKTS uz 26.09.2023.

Vēlamais izskatīšanas laiks:

Attīstības komitejā – 11.10.2023.

domē – 26.10.2023.

sagatavotājs: D. Čūriška

 ziņotāji: D. Čūriška, A. Dundurs

 LĒMUMS

Ādažos, Ādažu novadā

2023. gada 26. oktobrī **Nr.**«DOKREGNUMURS»

**Par mantisko ieguldījumu SIA “Ādažu ūdens” pamatkapitālā Gundegu iela 3, Ādaži**

Ādažu novada pašvaldības dome izskatīja SIA “Ādažu ūdens” (turpmāk – Sabiedrība) 20.09.2023. iesniegumu Nr. 35 (21.09.2023. reģ. pašvaldībā ar Nr. ĀNP/1-11-1/23/4961) ar lūgumu nodot Sabiedrības īpašumā, ieguldot pamatkapitālā, pašvaldības nekustamo īpašumu Gundegu iela 3, Ādaži, Ādažu novads (kad. Nr. 8044 008 0374), kas sastāv no kanalizācijas sūkņu stacijas Gaujas ielā pie Ādažu vidusskolas, un tai piegulošā zemes gabala (turpmāk kopā - Īpašums). Īpašuma ieguldījums Sabiedrības pamatkapitālā nepieciešams pilnvērtīgai kanalizācijas sūkņu stacijas apsaimniekošanai un ekspluatācijai, tas ir, Sabiedrībai deleģētās pašvaldības autonomās funkcijas izpildei.

Izvērtējot pašvaldības rīcībā esošo informāciju un ar lietu saistītos apstākļus, tika konstatēts:

1. Īpašums sastāv no zemes gabala 0,0571 ha platībā ar kadastra apzīmējumu 8044 008 0374 (turpmāk - Zemesgabals), uz kura atrodas kanalizācijas sūkņu stacija ar kadastra apzīmējumu 8044 008 0374 001 (turpmāk - KSS). Īpašums pieder pašvaldībai saskaņā ar ierakstiem Rīgas rajona tiesas Ādažu pagasta zemesgrāmatas nodalījumā Nr. 100000460626. Zemesgabals nav apgrūtināts ar lietu tiesībām.
2. Atbilstoši Ādažu novada teritorijas plānojuma funkcionālā zonējuma kartē noteiktajam, Zemesgabals atrodas Tehniskās apbūves teritorijā (TA). Zemesgabals no teritorijas plānojuma viedokļa nav nepieciešams citu pašvaldības autonomo funkciju veikšanai un kopā ar KSS tiek izmantots mērķim – organizēt iedzīvotājiem ūdenssaimniecības pakalpojumus.
3. Nekustamā īpašuma valsts kadastra informācijas sistēmā Zemesgabalam reģistrēts nekustamā īpašuma lietošanas mērķis “Ar maģistrālajām elektropārvades un sakaru līnijām un maģistrālajiem naftas, naftas produktu, ķīmisko produktu, gāzes un ūdens cauruļvadiem saistīto būvju, ūdens ņemšanas un notekūdeņu attīrīšanas būvju apbūve” (kods 1201).
4. Zemesgabala kadastrālā vērtība ir EUR 80,-, KSS kadastrālā vērtība ir EUR 903,-.
5. Sabiedrība ir pašvaldības kapitālsabiedrība, kurā visas kapitāla daļas pieder domei un kura organizē iedzīvotājiem komunālos pakalpojumus (ūdensapgādi un kanalizāciju).
6. Ūdenssaimniecības pakalpojuma likuma 6. panta pirmā daļa nosaka, ka pašvaldība organizē ūdenssaimniecības pakalpojumu sniegšanu savā administratīvajā teritorijā. Dome nosaka pašvaldības iestādi, kas pašvaldības administratīvajā teritorijā sniedz sabiedriskos ūdenssaimniecības pakalpojumus un citus noteikta veida ūdenssaimniecības pakalpojumus, vai pilnvaro komersantu sniegt sabiedriskos ūdenssaimniecības pakalpojumus, noslēdzot ar to līgumu par šādu pakalpojumu sniegšanu.
7. Starp Sabiedrību un pašvaldību 11.10.2017. noslēgts līgums par sabiedrisko pakalpojumu sniegšanu, kas piešķīra Sabiedrībai īpašas tiesības sniegt ūdensapgādes un centralizētās kanalizācijas pakalpojumus Ādažu pilsētas un pagasta administratīvajā teritorijā, izņemot Baltezera ciema daļu, kur pakalpojumus sniedz SIA “Garkalnes ūdens” un SIA “Rīgas ūdens”. Līguma termiņš ir 10.10.2027.
8. Īpašuma ieguldīšana Sabiedrības pamatkapitālā ir nepieciešama pašvaldības deleģēto funkciju Sabiedrībai pilnvērtīgai nodrošināšanai, jo Sabiedrība faktiski jau veic KSS apsaimniekošanu un ekspluatāciju, jo starp Sabiedrību un pašvaldību 03.12.2012. noslēgts līgums Nr. JUR 2012-12/779 par Īpašuma (iepriekšējā adrese – Gaujas iela 30A, Ādaži) bezatlīdzības lietošanu. Īpašums Sabiedrības lietošanā nodots ar mērķi nodrošināt Ādažu centra ciemata un Kadagas ciemata kanalizācijas sistēmu darbību, ciematu notekūdeņu pārsūknēšanu. Līguma darbības termiņš - 10.10.2027. Pēc Īpašuma ieguldīšanas Sabiedrības pamatkapitālā līgums zaudēs savu aktualitāti un ir izbeidzams pirms termiņa, noslēdzot vienošanos starp Sabiedrību un pašvaldību.
9. Šis ieguldījums ļautu efektīvāk pārvaldīt un veicināt ūdenssaimniecībai nepieciešamās infrastruktūras attīstību, tai skaitā, nodrošinātu faktisko Īpašuma uzturēšanas un ekspluatācijas izdevumu uzskaiti Sabiedrības, nevis citu pašvaldības iestāžu un struktūrvienību, grāmatvedībā.
10. Publiskas personas mantas atsavināšanas likuma 3. panta pirmās daļas 4. punkts nosaka, ka pašvaldības mantu var atsavināt, ieguldot kapitālsabiedrības pamatkapitālā. Saskaņā ar minētā likuma 5. panta pirmo daļu dome pieņem lēmumu par mantas ieguldīšanu tās kapitālsabiedrības pamatkapitālā.
11. Īpašums tiek izmantots tikai pašvaldības autonomās funkcijas – ūdenssaimniecības pakalpojumu organizēšana iedzīvotājiem - izpildei, un tā ieguldīšana Sabiedrības pamatkapitālā nodrošinātu tā racionālu apsaimniekošanu, kā arī nepārtrauktus, drošus un ekonomiski pamatotus pakalpojumus.

Pamatojoties uz Publiskas personas mantas atsavināšanas likuma 3. panta pirmās daļas 4. punktu, 5. panta pirmo daļu un 40. pantu, Pašvaldību likuma 4. panta pirmās daļas 1. punktu, 10. panta pirmās daļas 16. punktu, 73. panta pirmo daļu, Publiskas personas kapitāla daļu un kapitālsabiedrību pārvaldības likuma 63. panta pirmo daļu, 151. panta ceturto daļu, Komerclikuma 153. panta pirmo daļu un 154. pantu, Attīstības komitejas 11.10.2023. atzinumu, Ādažu novada pašvaldības dome

**NOLEMJ:**

1. Atsavināt pašvaldībai piederošo nekustamo īpašumu Gundegu iela 3, Ādaži, Ādažu nov. (kad. Nr. 8044 008 0374), kas sastāv no zemes gabala 0,0571 ha platībā ar kadastra apzīmējumu 8044 008 0374 un kanalizācijas sūkņu stacijas ar kadastra apzīmējumu 8044 008 0374 001 (pielikumā – grafiskais pielikums), ieguldot to pašvaldības SIA “Ādažu ūdens”(reģ. Nr. 40003929148, juridiskā adrese: Gaujas iela 16, Ādaži, Ādažu novads, LV-2164), pamatkapitālā kā mantisko ieguldījumu, palielinot Sabiedrības pamatkapitālu, atbilstoši sertificēta nekustamā īpašuma vērtētāja atzinumā norādītajai vērtībai.
2. Pašvaldības Centrālās pārvaldes Nekustamā īpašuma nodaļai organizēt 1. punktā noteiktā nekustamā īpašuma (mantiskā ieguldījuma) novērtēšanu, pieaicinot vienu sertificētu vērtētāju, un segt izdevumus par pakalpojumu no nodaļas 2023. gada budžeta tāmes līdzekļiem.
3. Noteikt, ka 1. punktā norādītais nekustamais īpašums pēc tā ieguldīšanas pašvaldības SIA “Ādažu ūdens” pamatkapitālā izmantojams nodrošinot Pašvaldību likuma 4. panta pirmās daļas 1. punkta pašvaldības autonomās funkcijas izpildi.
4. Izbeigt pirms termiņa, ar 3. punkta izpildes dienu, starp SIA “Ādažu ūdens” un pašvaldību 03.12.2012. noslēgto līgumu Nr. JUR 2012-12/779 par 1. punktā norādītā nekustamā īpašuma (iepriekšējā adrese – Gaujas iela 30A, Ādaži) bezatlīdzības lietošanu, noslēdzot vienošanos.
5. Uzdot SIA “Ādažu ūdens” rakstiski informēt pašvaldības Centrālās pārvaldes Grāmatvedības nodaļu un Juridisko un iepirkumu nodaļu par 3. punkta izpildi.
6. Pašvaldības Centrālās pārvaldes Juridiskajai un iepirkumu nodaļai mēneša laikā pēc informācijas par 5. punkta izpildi saņemšanas no SIA “Ādažu ūdens” sagatavot parakstīšanai 4. punktā noteiktās vienošanās projektu.
7. Pašvaldības Centrālās pārvaldes Grāmatvedības nodaļai mēneša laikā pēc informācijas par 5. punkta izpildi saņemšanas no SIA “Ādažu ūdens” izslēgt 1. punktā norādīto nekustamo īpašumu no pašvaldības grāmatvedības bilances uzskaites.
8. Lēmuma izpildes kontroli veikt pašvaldības izpilddirektoram.

Pašvaldības domes priekšsēdētāja K. Miķelsone

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Izsniegt norakstus:

JIN, GRN, IDR - @.

NĪN, SIA “Ādažu ūdens” (elektroniski apliecināts noraksts)

Diāna Čūriška 28615546